Die King Power-stadion is ’n sokkerstadion in Leicester, Engeland, met sitplek vir 32 262 mense. Dit is die tuisveld van Leicester City FC. Die stadion is in 2002 geopen en is die 19de grootste, in terme van kapasiteit, in Engeland. Die stadion se naam is ontleen aan King Power, ’n maatskappy wat aan Vichai Raksriaksorn, eienaar van Leicester City, behoort. In 2004 het die Leicester Tigers, Engeland se rugbyklub met die grootste ondersteunersbasis, dit oorweeg om die stadion met Leicester City te deel omdat Welford Road (met plek vir 16 815 mense) te klein geword het vir die toenemende groei in rugbyondersteuners. Die plan sou wees om ’n maatskappy te stig waarvan albei klubs die eienaar sou wees en om dan die stadion aan te koop. Die onderhandelinge is in 2005 laat vaar nadat die klubs nie op die terme ooreen kon kom nie. Weens die bedenklike toestand van die sokkerklub se finansies het gerugte steeds die rondte gedoen dat die klubs die stadion sou deel met sommiges wat van mening was dat die Tigers die stadion wou koop.